《次韵徐景说赠安象祖》
宋代·高斯得

千仞岗头孤凤飞，翰林万族惊且啼。
桐江得树一栖息，足以慰我饥渴思。
飘然径度烂柯去，再仪天陛来何时。
子今追逐一何远，所期不负平生知。
独惭托我非所任，泌水洋洋能疗饥。
夜光明月要人识，而我何知和与隋。
端人择友必有取，定交从此夫何疑。
长安绿槐十二街，五都游客争奔驰。
咄哉掉臂不肯住，来同圣路乘坚肥。
嗟余旧学荒已久，安能扣缶探玄机。
世事举目已可知，淹留此土终何为。
苕溪一曲搅归梦，与子共赋临流诗。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。